ጠቅላይ ሚኒስትሩ ከንግዱ ማኅበረሰብ ጋር ሊመክሩ ነው
ጠቅላይ ሚኒስትር ኃይለ ማሪያም ደሳለኝ ከንግዱ ማኅበረሰብ ጋር ቅዳሜ ነሐሴ 13 ቀን 2009 ዓ.ም. ሊመክሩ ነው፡፡ ከ1,000 በላይ ተሳታፊዎች የሚገኙበትን የምክክር መድረክ ያዘጋጁት፣ የንግድ ሚኒስቴርና የኢትዮጵያ ንግድና ዘርፍ ማኅበራት ምክር ቤት ናቸው፡፡ለሦስተኛ ጊዜ በሚካሄደው በዚህ የምክክር መድረክ ላይ ለውይይት ይቀርባሉ የተባሉ አጀንዳዎች መዘጋጀታቸው ተገልጿል፡፡ ጠቅላይ ሚኒስትሩ መልስ የሚሰጡባቸውና በንግድ ምክር ቤቱ የተጠኑና ሊፈቱ ይገባቸዋል የተባሉ የንግድ ኅብረተሰቡ ችግሮች ይቀርባሉ ተብለው እንደሚጠበቁ፣ ከንግድ ምክር ቤቱ የተገኘው መረጃ ይጠቁማል፡፡በዕለቱ ምላሽ እንዲሰጥባቸው ይፈለጋሉ ተብለው ጥናት ተደርጎባቸው ከሚቀርቡ አጀንዳዎች መካከል፣ የአገሪቱ የፋይናንስ ተቋማትን የገንዘብ አቅርቦት ችግርን የተመለከተው አንዱ ነው፡፡በገንዘብ ተቋማት ወቅታዊ እንቅስቃሴ ላይ አሉ የተባሉ ችግሮችና የመፍትሔ ሐሳብ የያዘ ነው የተባለው ጥናት ይቀርባል ተብሏል፡፡ከዚህ በተጨማሪ በሰፋፊ እርሻዎች አጋጠሙ የተባሉ ችግሮችን የያዘ ጥናት ይቀርባል፡፡ በእነዚህ ሰፋፊ እርሻዎች ያሉ ችግሮችን ያስቃኛል በተባለው ጥናት መሠረት መንግሥት ሊያሻሽላቸው ይገባል የተባሉ አሠራሮችን የያዘ ጥያቄ ይቀርባል ተብሎ እንደሚጠበቅ መረጃው አመልክቷል፡፡እንዲሁም ወቅታዊ የንግድ ማኅበረሰቡ ችግሮች በምክክር መድረኩ ላይ እንደሚቀርብ ለማወቅ ተችሏል፡፡ከዚህ ቀደም በተከታታይ በተደረጉ የምክክር መድረኮች በአጀንዳነት ቀርበው እንደሚስተካከሉ በመንግሥት ቃል ተገብተው የነበሩ ጉዳዮች፣ በድጋሚ እንዲየታዩ ለማድረግና መንግሥት ውሳኔ እንዲሰጥባቸው ተፅዕኖ ለመፍጠርም ዕቅድ መኖሩ ተጠቁሟል፡፡የንግድና ዘርፍ ምክር ቤቱ ግብርና ታክስን በተመለከተ አማካሪ በመቅጠር ሰፊ ጥናት ማሠራቱ፣ ጥናቱ በጊዜው ከተጠናቀቀ በዕለቱ ቀርቦ ውይይት እንደሚደረግበትም ታውቋል፡፡በሸራተን አዲስ ይደረጋል በተባለው ውይይት ጉዳዩ የሚመለከታቸው በርካታ ሚኒስትሮች እንደሚገኙ ተገልጿል፡፡